Orașul unde un loc de parcare de 18 metri pătrați se vinde cu 500.000 de euro. „Prețul nu este rău”
Un loc de parcare de 18 metri pătrați din centrul orașului Amsterdam este de vânzare pentru aproape 500.000 de euro, potrivit unui anunț de pe site-ul de imobiliare „Funda”, preluat de ziarul olandez BN DeStem.
Cel mai scump loc de parcare din Țările de Jos se află în Amsterdam. Pentru 495.000 de euro primești un loc de 18 metri pătrați într-o parcare subterană din PC Hooftstraat.
„Oamenii care sunt interesați de acest loc au o mașină mare în valoare de 300.000 de euro”.
Locul de parcare, de 4,65 metri lungime și 3,85 metri lățime, este situat într-un complex închis.
„Prețul nu este rău pentru locul în care se află. În zonă vindem case terasate cu 8 milioane de euro, fără garaj sau grădină. Casele valorează mai mult dacă au loc de garaj. În același timp, locurile de parcare devin din ce în ce mai rare. Prin urmare, ne așteptăm ca acest loc să fie vândut”, spune agentul imobiliar Jeel Heule.
Agentul imobiliar anunță că „am avut deja șase sau șapte vizionări în ultimele luni și am respins o ofertă de 400.000 de euro”.
În prezent, în Olanda sunt de vânzare aproximativ 550 de locuri de parcare. Cel mai ieftin loc, de 12 metri pătrați, este disponibil pentru 5.500 de euro, în Broek op Langedijk, nordul țării.
Sursa: BN DeStem
Dată publicare:
04-05-2024 10:30